钦定古今图书集成/历象汇编/乾象典/第080卷 > 《素问》 > 《阴阳应象大论篇》
## 钦定古今图书集成/历象汇编/乾象典/第080卷 > 《素问》 > 《阴阳应象大论篇》

清阳为天，浊阴为地。地气上为云，天气下为雨。雨出
地气，云出天气。

〈注〉清阳为天，浊阴为地，地虽在下，而地气上升为
云；天虽在上，而天气下降为雨。夫由云而后有雨，
是雨虽天降，而实本地气所升之云，故雨出地气；
由雨之降而后有云之升，是云虽地升，而实本天
气所降之雨，故云出天气。此阴阳交互之道也。